In nomine sanctæ et individuæ Trinitatis, Patris et Filii et Spiritus-Sancti, amen. Ego Guillelmus de Cortiniaco, miles, dominus de Champignoliarum in mea bona memoria existens, compos mentis meæ, testamentum meum condo seu facio in hunc modum. In primis volo et ordino quod omnia forefacta mea, si quæ sunt probata, legitime restituantur, et omnia debita mea absque diminutione aliqua in integrum persolvantur. Item ob remedium animæ meæ, et nobilis dominæ Margaretæ dominæ de Vinisiaco, quondam uxoris meæ, et omnium hæredum meorum, lego cuidam capellano deservienti et etiam quotidie celebranti in capella mea de Champignoliis, quidquid habeo in molendino dou Gesset, cum pertinentiis; et quidquid habeo in molendino dicto le Caillet, et in furno de Champignoliis, et quatuor libras annui reditus percipiendas super census meos de Champignoliis in crastino Omnium-Sanctorum salva in omnibus mea justitia et hæredum meorum, et etiam salva collatione primo a me facta Petro curato de Garchyaco, capellano meo, sicut in litteris meis et etiam in litteris sigillatis sigillo curiæ Senonensis plenius continetur. Volo insuper quod si contingeret me, vel aliquem hæredum meorum, dominum de Champignoliis, vel dominam commorari in domo mea de Parco, quod prædictus capellanus intermisso officio supradictæ capellæ celebrandæ missæ, quotiescunque ad mandatum meum vel hæredum meorum in capella mea prædictæ domus de Parco requisitus fuerit, teneatur celebrare. Item lego fabricæ ecclesiæ de Champignoliis quadraginta solidos; curato de Champignoliis viginti solidos; capellano decem solidos; clerico quinque solidos, triennale et continuum annuale; Domui-Dei et leprosariæ, cuilibet viginti solidos. Item priori et sociis de Feritate-Lupatoria, viginti solidos. Domui-Dei et leprosariæ, cuilibet decem solidos. Item priori de Cloya et sociis suis viginti solidos; leprosariæ quinque solidos; item curato de Beilleu viginti solidos. Item curato de Tannerra, de Villaribus Sancti-Benedicti, de Loima, de Grandi-Champo, de Sancto-Dyonisio, de Pereto, de Sancto-Martino, de Malicorna, de Charnyaco, de Merchaybeton, de Chambugle, de Cleas, de Capella dou Charme, de Aillante, de Campo-silvestri, de Septem-Fontibus, de Villa-nova-Genestarum, cuilibet quinque solidos pro servitio faciendo. Item leprosariis et domibus-Dei de Charniaco, de Sancto-Martino, de Villaribus, de Tannerra, de Villanova-Genestarum, cuilibet quinque solidos. Item si contingat me decedere in partibus istis, apud abbatiam Fontis-Johannis meam eligo sepulturam, et fratribus ejusdem loci centum lego solidos pro pitancia in die obitus mei, et lectum meum integrum pro infirmis. Fabricæ ecclesiæ centum solidos. Item quadraginta libras turonenses pro reditibus emendis de consilio executorum meorum iuferius subscriptorum, pro anniversario meo annuatim faciendo. Ita quod si contingat me decedere alibi, præfatas quadraginta libras integre percipient sub forma superius annotata; et centum solidos pro pitancia pro meo servitio in dicto conventu a fratribus omnibus celebrando. Item Fratribus-Minoribus Senonensibus decem libras; Fratribus-Predicatoribus centum solidos. Item Fratribus-Minoribus Autissiodorensibus decem libras, Fratribus predicatoribus centum solidos. Abbatiæ de Bello-visu Bituricensis diœcesis decem libras. Sororibus de Monteargi centum solidos. Item pro burellis et sotularibus emendis et conferendis pauperibus de Champignoliis, de Feritate, de Cloia et de Beilleu, viginti-quinque libras parisienses. Item lego subsidio Terræ-Sancte pro indulgentia obtinenda mille libras turonenses tribus militibus transfretandis et commorandis per annum, si me non contingeret personaliter transfretare, distribuendas per manus executorum, et percipiendas per manus eorumdem super stanna mea de Champignoliis, de Cloia et de Beilleu. Item lego Petro, curato de Garchiaco, capellano meo, totam granchiam meam de Mein cum pertinentiis, ad vitam suam possidendam et detinendam. Item Gileto viginti libras parisienses, Guiardo Chentriau viginti libras parisienses, Johanni de Fontanis triginta libr. par., Johanni de Monte-Martini viginti libras, dominico Daume decem libras, Guillelmo de Borono viginti libras, Johanni quoco meo decem libras, Gervasio centum solidos, Stephano dicto Poussi centum solidos, Perreto de Beilleu centum solidos, Johanni Joliveto quadraginta solidos, à Fouquet quadraginta solidos, Isabelly de Beignas octo libras, Allidy de Grociaco decem libras. Ut hæc autem omnia supradicta melius exequantur et integraliter restituantur, una cum testamento nobilis dominæ Margaretæ dominæ de Vinisiaco quondam uxoris meæ, sigillato sigillo domni Senonensis, et firmiter et totaliter persolvantur, domum meam parisiensem, quam emi ab executoribus Johannis bonæ memoriæ quondam archiepiscopi Remensis, fratris mei, ex nunc delibero et pono in manibus executorum meorum, vendendam et alienendam. Si autem dicta domus ad executionem utriusque testamenti plenarie non sufficeret, omnia mobilia mea obligo, et omnes conquestus meos. Quod si hæc adhuc non sufficerent, obligo insuper quintam partem hereditatis meæ. Ad hæc autem omnia et singula firmiter exequenda, executores meos constituo venerabilem patrem archiepiscopum Senonensem, religiosum virum abbatem Fontis-Johannis, Guillelmum de Borono militem, et Petrum curatum de Garchiaco, capellanum meum, dans eisdem executoribus plenariam potestatem augendi et minuendi secundum quod melius viderint expedire. Et omnia volo firmari jure testamentorum, jure codicillorum, vel etiam ratione cujuslibet ultimæ voluntatis. Datum, anno Domini millesimo ducentesimo septuagesima-sexto, die jovis post Nativitatem Beatæ-Mariæ Virginis.